joelniklaus/EU_Wikipedias huggingface dataset:
Aren aukio

Aren aukio eli Kolmikulman aukio on Jyväskylän Puistolassa sijaitseva aukio. Se ilmentää sitteläistä kaupunkisuunnittelua. Vuoden 1899 kaavassa oli tarkoitus jatkaa kortteliruudukkoa pidentäen alkuperäisen ruutukaavan pitkittäiskatuja, mutta se ehti toteutua vain pieneltä osin. Sen korvasi vuonna 1910 sitteläisiin, ruutukaavoitusta karttaviin kaupunkisuunnitteluperiaatteisiin nojautuva kaava. Kauppakatua ei jatkettukaan suoraan useampaa korttelia kohti Tourujokea vaan päätettiin aukioon, joka tuli aivan lähelle kadun alkuperäistä Tourujoen puoleista päätä. Aukio on Jyväskylän ensimmäinen kaupunkiaukio ja tätä nykyä se hallitsee toista päätä Jyväskylän kävelykadusta.

Aukion nimi muotoutui kansan suussa Aren aukioksi, kun aukiolla sijaitsevan nykyisen Kolmikulman kauppakeskuksen paikalla olleen Keski-Suomen Sähköliikkeen liiketoimintaan otettiin mukaan autot. Perustaja Kalle Heinonen ilmoitti tuolloin uuden yrityksen nimeksi ARE, joka tulee sanoista auto, radio ja elektrisiteetti.

Lähteet 
Jyväskylän kävelykierrokset: Taulumäen reitti  (Luettu: 10.02.2012)

Aiheesta muualla 
 Kiinteistö Oy Jyväskylän Kolmikulma
 Kauppakeskus Kolmikulma

Jyväskylä
Puistola (Jyväskylä)
Pav bhaji

Pav bhaji, joskus myös Pao bhaji, on intialainen, alun perin maratilaisesta keittiöstä tuleva pikaruoka. Ruokalaji on suosittu Maharashtran ja Gujaratin osavaltioissa sekä erityisesti isoilla metropolialueilla, kuten Mumbaissa. Pav merkitsee marathin kielellä ruokalajiin kuuluvaa leipäpalaa – sanan alkuperä on peräisin portugalin kielestä, jossa pão tarkoittaa kirjaimellisesti "leipää". Bhajilla tarkoitetaan taas annoksen pannulla paistettavaa kasvisten ja mausteiden kastikemaista, voimaperäisesti soseutettua seosta. Annoksen lisukkeisiin kuuluvat usein esimerkiksi korianterin lehdet, pilkottu raaka sipuli sekä sitruunanviipale. Voin runsas käyttö Pav bhajin valmistuksessa ja voitelussa liittyy myös ruokalajiin olennaisesti.

Historia

Ruokalajin alkuperä sijoittuu 1800-luvun brittikolonialismin myötä teollistuneeseen Mumbaihin, jossa erityisesti tekstiiliteollisuus oli valtavassa kasvussa. Tehtaiden lounastaukojen lyhyyden vuoksi työläisillä ei normaalisti ollut aikaa nauttia täysipainoista lounasta. Kevyttä lounasta suosittiin myös siksi, että sellaisen jälkeen lounastauolta oli helpompi palata fyysisesti raskaan työn ääreen verrattuna täysipainoiseen, raskaaseen lounaaseen. Pav bhajissa perinteinen riisi tai roti korvattiinkin kevyemmällä pav-leivällä, ja curry-tyyppinen ruoka korvattiin niin ikään kevyemmällä bhaji-sekoituksella. Näistä ajoista asti pav bhaji on pysynyt myös siirtomaavallasta vapautuneen Intian yhtenä suosituimmista katu- ja lounasruoka-annoksista.

Ruokalaji on vaihtelevassa mittakaavassa levinnyt myös Intian ulkopuolelle ympäröivään itäiseen Aasiaan, mutta myös länsimaihin kuten Yhdysvaltoihin, Australiaan sekä Iso-Britanniaan.

Valmistus

Koska pav bhaji on yleensä nopeasti valmistettava ruoka ja annoksen valmistajat joutuvat sopeutumaan raaka-aineiden nopeaan vaihtuvuuteen, annoksen resepti saattaa vaihdella hyvinkin selkeästi kausittain ja alueittain. Ruokalajin yleisimpinä ja todennäköisinä raaka-aineina voidaan kuitenkin mainita ainakin muussattu peruna, pilkottu tomaatti, hienonnettu sipuli, herneet sekä pilkottu paprika. Muut vihannekset, kuten kukkakaali, porkkana tai munakoiso, ovat myös usein hyödynnettyjä ainesosia. Mausteina valmistajat käyttävät yleensä omaa yksilöllistä pav bhaji masala -mausteseosta. Tämän lisäksi olennaisiin mausteisiin kuuluvat muun muassa valkosipuli, inkivääri, chili ja kurkuma. Sitruunamehun puristaminen annokseen on myös tavallista jo sitä valmistettaessa. Runsas mausteiden määrä antaa annokseen paljon makua mutta myös paksuntaa sen vedellä jatkettua koostumusta. Kun koko sekoitus on paistunut muutaman minuutin ajan, pav bhaji tarjoillaan lisukkeiden kera kuumalta astialta, usein voisilmän kera.

Katso myös

 Intialainen keittiö

Pikaruoka
Intialainen keittiö
Kasvisruoat
Anna mennä

Anna mennä on Retropop-yhtyeen kolmas single albumilta Tämän hetken tähden. Kappaleesta julkaistiin Single Version, joka eroaa miksauksellisesti jonkin verran albumiversiosta. Single julkaistiin tammikuussa 2012.

Kappaleet

Kokoonpano
Saila Ojala — laulu
Tommi Ojala — syntetisaattori, ohjelmointi
Mika Ojalehto — rummut
Olli Räsänen — kitara

Vuoden 2011 kappaleet
Retropopin kappaleet
Frans Peter von Knorring

Frans Peter (Petter) von Knorring (6. lokakuuta 1792 Kokemäki – 29. maaliskuuta 1875 Finström) oli Knorringin aatelissukuun kuulunut pappi.

Henkilöhistoria
Von Knorringin isä oli eversti, valtiopäivämies Henrik Gustaf von Knorring ja äiti Renata Elisabet Blum. Hänen puolisonsa vuodesta 1820 oli Ebba Helena Lybecker (k. 1869). Frans Peter von Knorring oli ylioppilas Turussa 1810 ja Uppsalassa 1813, papiksi hänet vihittiin 1827 ja teologian kunniatohtorin arvon hän sai 1857. Von Knorring toimi ensin Haapaniemen sotakoulussa opettajana vuodesta 1817 ja koulun siirryttyä Haminaan lehtorina Haminan kadettikoulussa, vuodesta 1827 koulun pastorina. Vuonna 1834 hän aloitti Finströmin kirkkoherran virassa Ahvenanmaalla. Hän ehdotti myös kaupungin perustamista Ahvenanmaalle. Hän julkaisi historiallisia katsauksia, sekä ansiokkaan teoksen joka käsitteli kansanopetusta. Tästä syystä häntä pidetään Ahvenanmaan koululaitoksen isänä. Lisäksi hän perusti Ahvenanmaan ensimmäisen sanomalehden vuonna 1868.

Vuonna 1992 julkaistiin Ahvenanmaalla häntä esittävä postimerkki, joka pohjautuu Karl Emanuel Janssonin maalaukseen.

Teoksia 
 Krigsmanna skolor i Finland ; beskrifna af Frans P. von Knorring. G. O. Wasenius, Helsingfors 1832
 Gamla Finland eller det fordna Wiborgska gouvernementet ; beskrifvet af Frans P. von Knorring. Christian Ludvig Hjelt, Åbo 1833 (Kirja digitoituna Doriassa), ilmestynyt suomeksi nimellä Vanha Suomi suom. ja toim. Aune Hikipää. Lappeenrannan kilta, Lappeenranta 1985

Lähteet 

Koululaitoksen kehittäjät
Suomalaiset opettajat
Suomalaiset tietokirjailijat
Suomen evankelis-luterilaisen kirkon papit
Vuonna 1792 syntyneet
Vuonna 1875 kuolleet
Joni Mäkelä

Joni Mäkelä (s. 28. syyskuuta 1993 Valkeakoski) on suomalainen jalkapalloilija, joka edustaa Ykkösessä pelaavaa KTP:tä. Pelipaikaltaan Mäkelä on hyökkäävä keskikenttäpelaaja tai laitahyökkääjä.

Seurajoukkueet 

Mäkelän pelaajaura ylimillä sarjatasoilla alkoi kaudella 2009, kun hän nousi OLS:in junioreista AC Oulun Ykkösen joukkueeseen. Mäkelä debytoi AC Oulun paidassa 15-vuotiaana 7. kesäkuuta 2009 Ykkösen ottelussa AC Oulu - Atlantis FC. Mäkelä teki tammikuussa 2010 kolmen vuoden sopimuksen AC Oulun kanssa. Veikkausliigadebyytin hän pelasi 16. toukokuuta 2010 ottelussa AC Oulu - IFK Mariehamn. 

Mäkelä on pelannut urallaan vuoteen 2019 mennessä neljä kautta Veikkausliigaa AC Oulun, KuPS:n ja KPV:n riveissä ja pelannut niissä 63 ottelua ja tehnyt kahdeksan maalia.

Maajoukkue 

Mäkelä on pelannut yhteensä 36 poikien maaottelua. Mäkelä debytoi maajoukkueessa 26. elokuuta 2008 alle 15-vuotiaiden maajoukkueen ottelussa Ruotsia vastaan.

Lähteet

Aiheesta muualla 
 Joni Mäkelä AC Oulun sivuilla
 Joni Mäkelä Sinitähtien sivuilla

Suomalaiset jalkapalloilijat
Vuonna 1993 syntyneet
Elävät henkilöt
Moves Like Jagger

"Moves Like Jagger" on yhdysvaltalaisen yhtyeen Maroon 5:n kappale, jolla on mukana laulaja Christina Aguilera. A&M Octone Records julkaisi sen 21. kesäkuuta 2011 neljäntenä ja viimeisenä singlenä yhtyeen kolmannen studioalbumin Hands All Over (2010) uudelleenjulkaistulta versiolta. Kappaleen kirjoittivat Adam Levine, Ammar Malik, Benjamin Levin ja Shellback, joista kaksi viimeistä myös tuottivat sen. ”Moves Like Jagger” on dancepop- ja electropop-kappale, jossa käytetään syntetisaattoria ja sähkörumpuja. Sen sanat viittaavat miehen kykyyn tehdä vaikutus naiseen tanssiliikkeillään, joita hän vertaa The Rolling Stones -yhtyeen johtohahmoon Mick Jaggeriin.

Singleä on myyty Yhdysvalloissa digitaalisesti yli kuusi ja puoli miljoonaa kappaletta, ja se oli Billboard Hot 100 -singlelistan kolmen kärjessä kymmenen viikkoa. Britanniassa single oli vuoden 2011 toiseksi myydyin, ja sen paras sijoitus oli singlelistan kakkosena. Vuoden 2014 syyskuuhun mennessä se oli Britannian latauslistan kaikkien aikojen nelonen yli 1,4 miljoonalla latauksella.

Vuonna 2011 single oli yhdeksänneksi myydyin digitaalinen lataus maailmassa seitsemän miljoonan kappaleen myynnillä.

Suomessa singleä on myyty yli 10 000 kappaletta, ja se sai platinalevyn vuonna 2012. Se oli sekä Suomen virallisen listan että latauslistan kärjessä kuusi viikkoa.

Lähteet 

Vuoden 2011 kappaleet
Maroon 5:n kappaleet
Christina Aguileran kappaleet
Espanjan vastarintaliike

Espanjan vastarintaliike on Espanjan sisällissodan päättymisen jälkeen kenraali Francisco Francon sotilasdiktatuuria vastaan taistelleiden sissiryhmien yhteisnimitys. Suurin osa entistä tasavaltalaishallitusta kannattaneista ryhmistä toimi maanpaossa Ranskasta käsin. Toisen maailmansodan aikana ne osallistuivat myös Ranskan vastarintaliikkeen toimintaan ja vapauttivat sodan loppuvaiheessa useita kaupunkeja Lounais-Ranskassa, jossa liittoutuneiden joukot eivät taistelleet.

Espanjan vastarintaliikkeen suurin operaatio oli hyökkäys Val d’Aranin laaksoon lokakuussa 1944, mutta Francon joukot ajoivat sissit takaisin Ranskaan kymmenen päivää kestäneiden taistelujen jälkeen. Vastarintaliikkeen viimeiset merkittävät osat vetäytyivät Espanjasta vuonna 1952, kun toivoa liittoutuneiden avusta Francoa vastaan ei enää ollut. Tämän jälkeen Espanjan vuoristoalueille jääneet pienet ryhmät taistelivat enää hajanaisesti oman hengissäpysymisensä puolesta ilman yhtenäistä organisaatiota. Sissiryhmien taistelu päättyi 1960-luvun puoliväliin mennessä.

Toimintansa aikana Espanjan vastarintaliike sai huomattavaa tukea siviiliväestöltä niillä alueilla, joilla liike toimi aktiivisesti. Tämä johti hallituksen joukkojen julmuuksiin siviiliväestöä vastaan, minkä seurauksena vastarinta alkoi hiipua. Hallituksen sanomalehdissä ja radiossa ei sisseistä kerrottu yleensä mitään, joten monilla alueilla Espanjassa siviilit eivät edes tienneet heidän olemassaolostaan. Poliittisesti vastarintaliike koostui pääasiassa kommunisteista, sosialisteista ja anarkisteista. Merkittävin yksittäinen ryhmittymä muodostui anarkosyndikalistisen ammattiliiton CNT:n jäsenistä.

Lähteet 

Vastarintaliikkeet toisen maailmansodan aikana
Espanjan sisällissota
Anarkismi
Josep Clotet Ruiz

Josep Clotet Ruiz (s. 28. huhtikuuta 1977) on espanjalainen jalkapallovalmentaja ja entinen pelaaja.

Ura

Clotet Ruizin pelaajaura jäi vaatimattomaksi, ja hän aloitti valmentamisen jo vuonna 2004 UE Figueresn peräsimessä. Hän valmensi seuraa kaksi kautta ja siirtyi kesällä 2006 RCD Espanyolin organisaatioon A-juniorien päävalmentajaksi. Hän valmensi kaudella 2008–2009 UE Miapuestaa, kunnes palasi Espanyolin palvelukseen II-joukkueen päävalmentajaksi. 

Tammikuussa 2010 Clotet Ruiz siirtyi valmentamaan Ruotsiin, kun hänestä tuli Malmön apulaisvalmentaja. Yhdessä Roland Nilssonin kanssa hän luotsasi Malmön Ruotsin mestariksi kaudella 2010. Kauden jälkeen hän siirtyi Halmstads BK:n päävalmentajaksi. Kausi 2011 sujui kuitenkin murheellisesti, ja lopulta Clotet Ruiz sai potkut heinäkuussa 2011.

Lokakuussa 2011 Clotet Ruizista tuli norjalaisen Vikingin valmentaja. Hän vastaa edustusmiehistön harjoitukista ja valmentamisesta Åge Hareiden kantaessa päävastuun seuran valmennustoiminnasta. Hareiden saatua potkut tehtävästään kesäkuun alussa 2012 Clotet Ruiz ilmoitti myös jättävänsä seuran.  Pian ilmoituksensa jälkeen hänestä tuli Málaga CF:n reservijoukkueen päävalmentaja.  Hän valmensi Málagan organisaatiossa kauden 2012/13 ajan onnistumatta nostamaan seuraa Tercera Divisiónista. 

Marraskuussa 2013 Clotet Ruiz siirtyi Swansea Cityn organisaatioon akatemiakonsultin tehtäviin.  Huhtikuussa 2014 Clotet Ruiz siirtyi Swansean edustusjoukkueen apuvalmentajaksi. Päävalmentaja Garry Monkin saatua potkut joulukuussa 2015, myös Clotet Ruiz jätti seuran.

Kesäkuussa 2016 Clotet Ruiz jatkoi yhteistyötään Garry Monkin kanssa siirtyen hänen valmennustiimiinsä Leeds Unitedin joukkueeseen. He luotsasivat Leedsin Mestaruussarjan seitsemänneksi kaudella 2016/17. Monkin jätettyä kauden päätteeksi seuran ja Thomas Christiansenin tultua uudeksi päävalmentajaksi, myös Clotet Ruiz lähti Leedsistä. Heinäkuussa 2017 hän aloitti Oxford Unitedin päävalmentajana. Pesti päättyi potkuihin jo tammikuussa 2018.

Maaliskuussa 2018 Cloter Ruizista tuli jälleen Garry Monkin apuvalmentaja, tällä kertaa Birmingham Cityssä. Seuran erotettua Monkin kesäkuussa 2019 nousi Clotet seuran päävalmentajaksi väliaikaisella sopimuksella. Birminghamin menestys Clotetin johdolla jäi vaisuksi ja joukkue vajosi kaudella 2019/20 Mestaruussarjan putoamiskamppailuun. Seura erotti Clotetin heinäkuun alussa 2020, kun Birmingham oli sarjassa sijalla 17.

Meriitit

 Ruotsin mestaruus: 2010 (apuv.)

Lähteet

Espanjalaiset jalkapalloilijat
Espanjalaiset jalkapallovalmentajat
Vuonna 1977 syntyneet
Elävät henkilöt
Simon Spies

Simon Ove Christian Oglivie Spies (1. syyskuuta 1921 Helsingør – 16. huhtikuuta 1984 Rungsted) oli tanskalainen liikemies, joka parhaiten tunnettiin 1956 perustamastaan matkatoimisto Spies Rejseristä. Yritys saavutti nopeasti menestystä ja laajeni huomattavasti. Aluksi se järjesti halpoja laiva- ja linja-automatkoja Mallorcalle, mutta 1960-luvulla se osti tanskalaisen lentoyhtiön konkurssipesän ja aloitti tilauslennot etelän lomakohteisiin Conair of Scandinavia -nimen alla.

Spies herätti aikanaan runsaasti huomiota värikkäiden elämäntapojensa ja tempauksiensa ansiosta. Esimerkiksi teatteriin mennessään hänellä oli tapana ostaa kolme pääsylippua: itselleen, kävelykepilleen ja koiralleen.

Spies Rejser, kuten sen suurin tanskalainen kilpailija, on myöhemmin yhdistymisen kautta päätynyt osaksi MyTravel Groupia. Markkinointinimenä Spies on silti yhä käytössä.

Vuonna 2013 Simon Spiesistä on tehty elokuva 'Spies & Glistrup', jossa toinen päähenkilö on populistinen tanskalaispoliitkko Mogens Glistrup.

Katso myös
 Kalevi Keihänen

Lähteet

Aiheesta muualla 

Tanskalaiset yrittäjät
Vuonna 1921 syntyneet
Vuonna 1984 kuolleet
Fundynlahti

Fundynlahti on Atlantin valtamereen kuuluva merialue, joka sijaitsee Kanadassa Nova Scotian ja New Brunswickin välissä. Se on pinta-alaltaan 9300 neliökilometriä. 

Merenlahdessa ja erityisesti sen koillispään jyrkänteiden rajaamissa poukamissa merenpinnan taso vaihtelee vuoroveden vuoksi ennätyksellisen paljon, jopa 21 metriä. Passamaquoddynlahdella on tutkittu vuosikymmeniä vuorovedenvaihtelun hyödyntämistä energiantuotannossa.

Lähteet

Aiheesta muualla 

Kanadan lahdet
Kanadan ja Yhdysvaltain raja
Karl Friedrich von Gärtner

Karl Friedrich von Gärtner, myös C.F.Gaertn. ja Gaertn.f. (1. toukokuuta 1772 Göppingen – 1. syyskuuta 1850 Calw) oli saksalainen lääkäri ja kasvitieteilijä.

Karl Friedrich von Gärtner isä oli Joseph Gärtner (1732-1791), kasvitieteilijä ja Pietarin kasvitieteellisen puutarhan johtaja. Karl Friedrich von Gärtner opiskeli lääketiedettä Jenassa, Göttingenissä ja Tübingenissä. Hän avasi lääkärinvastaanoton Calwissa 1796. Vuonna 1800 hän sulki vastaanottonsa ja päätti keskittyä kasvitieteeseen.

Vuonna 1802 hän teki tutkimusmatkan Englantiin, Ranskaan ja Alankomaihin. Noin vuodesta 1824 alkaen hän tutki kasvien hedelmöittymistä. 

Vuonna 1826 hänet valittiin jäseneksi Saksan tiedeakatemia Leopoldinaan () ja hänet aateloitiin 1846. Vuonna 1849 hänet valittiin myös Alankomaiden tiedeakatemian () jäseneksi.

Teokset

Saksalaiset kasvitieteilijät
Saksalaiset lääkärit
Vuonna 1772 syntyneet
Vuonna 1850 kuolleet
Krogh

Krogh on muun muassa seuraavien henkilöiden sukunimi:

 Andreas Krogh (1894-1964), norjalainen taitoluistelija
 August Krogh (1874–1949), tanskalainen fysiologi ja eläintieteilijä, Nobelin lääketieteen palkinnon saaja
 Finn Hågen Krogh (s. 1990), norjalainen maastohiihtäjä
 Hanne Krogh (s. 1956), norjalainen laulaja.
Asteridit

Asteridit () on luokittelematon kladi, joka kuuluu aitokaksisirkkaisten (Eudicots) kasvien pääryhmään, aitokaksisirkkaisten ydinryhmään. Vanhentuneessa Cronquistin luokittelussa asterideja vastasi jokseenkin alaluokka Asteridae.

Systematiikka 
Asteridit on monofyleettinen ryhmä. Se sisältää kaksi pääryhmää, asteridit I ja asteridit II.
 Cornales
 Ericales

Asteridit I -ryhmä sisältää viisi lahkoa:
 Boraginales
 Garryales
 Gentianales
 Lamiales
 Solanales

Asteridit II -ryhmä sisältää seitsemän tai kahdeksan lahkoa:
 Apiales
 Aquifoliales
 Asterales
 Bruniales
 Desfontainiales
 Dipsacales
 Escalloniales
 Paracryphiales

Katso myös 
 Asteranae
 APG III -luokittelu

Lähteet 
 
 

Asteridit
Kasvitaksonomia
Seulonnan keskeiset artikkelit
Kaisanet

Kaisanet Oy on internetpalveluihin erikoistunut tietoliikennealan yritys. Sen keskeisiä palveluita ovat laajakaista-, televisio-, tietoturva- ja puhepalvelut. Yrityksen päätoimipisteet sijaitsevat Kajaanissa ja Iisalmessa, ja se toimii Kainuun ja Ylä-Savon, Koillismaan ja Pohjois-Karjalan alueilla.

Kaisanet on osa KPO-Konsernia ja kuuluu myös alueellisten puhelinyhtiöiden muodostamaan Finnet-ryhmään. Yrityksen toimitusjohtaja on Jani Moilanen. Yrityksen liikevaihto vuonna 2020 oli 19,7 miljoonaa euroa ja henkilöstöä vuonna 2020 oli keskimäärin 94 henkilöä. 

Yrityksen kehitystyötä ohjaa sertifioitu toimintajärjestelmä, joka täyttää kansainvälisen ISO 9001 -laatujärjestelmän vaatimukset.

Palvelut
Kaisanet tuottaa viestintä- ja tietotekniikkapalveluja yhteisöjen, yrityksien ja kuluttajien käyttöön. Yritys on panostanut viime vuosina erityisesti tietoliikenteen ja tietotekniikan palvelualustoihin, valokuituverkkoihin sekä muihin huippunopeisiin verkkoyhteyksiin.

Kuluttajille Kaisanetin keskeisiä palveluita ovat laajakaista-, televisio-, tietoturva- ja puhepalvelut. Yritysasiakkaille Kaisanet tuottaa muun muassa tietoliikenneyhteyksiä, viestintä- ja ohjelmistoratkaisuja sekä pilvi- ja konesalipalveluja.

Historia
Kaisanet Oy on perustettu vuonna 2010, kun Kainuun Puhelinosuuskunta (KPO) ja Iisalmen Puhelin Oy (IPY) yhdistivät liiketoimintansa. Varsinaisen toimintansa yhtiö aloitti 1.1.2011. Kaisanet osti syksyllä 2013 kajaanilaisen CitiusNetin, joka harjoittaa ICT-palveluja. Elokuussa 2018 Kaisanet osti Data Enter Oy:n, jonka toimialuetta ovat Etelä- ja Pohjois-Savo sekä Pohjois-Karjala.

Kaisanetin edeltäjien (KPO ja IPY) historiat ulottuvat yli sadan vuoden päähän, jolloin ne olivat paikallisia puhelinyhtiötä.

Lähteet

Aiheesta muualla
 Kaisanetin kotisivut
 Data-Enterin kotisivut
 Kainuun Puhelinosuuskunnan kotisivut
 Puhelinosuuskunta IPY:n kotisivut
 Finnetin kotisivut

Puhelinoperaattorit
Suomalaiset tietoliikenneyhtiöt
Internet-palveluntarjoajat
Suomalaiset laajakaistaoperaattorit
Finnet-yhtiöt
Kaarlo Koroma

Kaarlo (Kalle) Vilhelm Koroma (ent. v:een 1929 Forsblom)  (4. maaliskuuta 1908 Helsinki – 29. kesäkuuta 2000) oli taidemaalari, kuvataiteilija ja majuri evp. Koroma opiskeli Vapaassa Taidekoulussa iltakurssilla vuosina 1947–1948. Hän debytoi Turussa vuonna 1936. Kaarlo Koroma oli Viipurin taiteilijaseuran merkittävä jäsen. Kaarlo Koroma johti Kuvataiteilijaseniorit ry:n perustamista vuonna 1970. Koroma oli naimisissa Maria o.s. Alasen kanssa ja myöhemmin jäätyään leskeksi Kira o.s. Reinikaisen kanssa. 

Koroma maalasi maisemia ja rakenteellisia kaupunkikuvia. Professorin arvonimen hän sai vuonna 1976.

Koroma osallistui lukuisiin Suomen Taideakatemian sekä Suomen taideyhdistyksen kiertonäyttelyihin ja Nuorten näyttelyihin. Hän oli myös mukana muun muassa Suomen Taiteilijain näyttelyissä ja Kuvataiteilijaseniorien näyttelyissä. Hän piti myös lukuisia yksityisnäyttelyitä Turussa, Helsingissä ja Tampereella. Ulkomailla hän osallistui taidenäyttelyihin Tukholmassa, Bukarestissa, Constantassa, Rostockissa, Roomassa, Biarritzissä, Pariisissa, Lontoossa, Ovariossa Portugalissa, Firenzessä, Napolissa, Palazzo Manifestazionessa Italiassa, Göteborgissa, Oslossa sekä kiertonäyttelyyn Intiassa. 

Koroman teoksia on nähtävillä Amos Andersonin taidemuseossa, Tampereen nykytaiteen museossa, Wäinö Aaltosen museossa, Helsingin ja Turun kaupunkien kokoelmissa, Helsingin yliopistossa, Sihtolan, Wihuri säätiön, Yrjö A. Jäntin ja Viipurin taiteen ystävien kokoelmissa. Ulkomailla hänen taidettaan on Kunsthallessa Rostockissa ja Templar Housessa Roomassa.

Koroma oli upseerina puolustusvoimissa vuosina 1948–1956.

Kirjalliset työt

Kaarlo Koroma on toimittanut mm. "Suomen Kuvataiteilijat" vuonna 1962, "Suomen Taiteilijaseura 1864–1964", "Maecenas-Kilta 20 vuotta" ja Vollmerin Künstlerlexikonin Suomen osan: "Suomen taidetta 1950-luvulla". Suomen Taide -vuosikirjat hän on toimittanut vuosilta 1961-1969 sekä Taidemaalariliiton 50-vuotishistoriikin. Hän oli myös Taide-lehden toimittaja vuosina 1959-1969 sekä toimitti lukuisia muitakin taidetta koskevia julkaisuja. Koroma on kirjoittanut myös kirjan "Viipurin taiteilijaseura 1930-1980".

Lähteet 
 Kaarlo Koroma taiteilijamatrikkelissa
 SUOMEN TURKU N:o 4 1979, s. 24 
 Viipurin Taiteilijaseura ry 1930–2012
 Suomalaisen kuvataiteen bibliografia, Viipurin Taiteilijaseura 1930–1980 / Kaarlo Koroma
 Suomen Kulttuurirahasto, Kira Koroman ja Uuno Arpiaisen rahasto
 Pertti Pyhtilä: Itse oppinut taiteilija – tapaustutkimus: Paavo Pyhtilä, 80v; Jyväskylän yliopisto; Koromasta sivulla 16  
 Suomen taiteilijaseura: Kuvataiteilijat 1986, toim. Mauri Faven, Erkki Hirvelä, Jorma Hautala, Reino Laitasalo, Antti Lampisuo, Pirkko Nukari, Maria-Liisa Saastamoinen ja Päivi Lampinen, ISBN 951-95546-3-7; sivu 195

Viitteet

Aiheesta muualla 
 Helsingin yliopistomuseo - Taidekokoelman syntyhistoriaa 
 Kirjav@ – Kansallisgallerian kirjaston kokoelmatietokanta, Kaarlo Koroma
 Uudelle taipaleelle – TSL 60-vuotta, julk. Työväen Sivistysliitto, 1979

Suomalaiset taidemaalarit
Suomalaiset professorin arvonimen saaneet
Vuonna 1908 syntyneet
Vuonna 2000 kuolleet
Taiteilijaprofessorit
Genovan tasavalta

Genovan tasavalta (, , ) oli Genovan kaupungista kehittynyt itsenäinen valtio vuosina 1005–1797 Välimeren pohjoisrannikolla.

Genovan tasavalta käsitti aluksi Genovan kaupungin ja ympäröivät alueet, mutta Genovan hallitsemat alueet lisääntyivät kaupankäynnin lisääntyessä. Vuonna 1015 koko Liguria oli osa Genovaa. Ensimmäisen ristiretken jälkeen vuonna 1098 Genovalla oli siirtokuntia Syyriassa, joista suurin osa menetettiin Saladinille. Vuonna 1261 Izmiristä tuli osaa Genovaa. Vuonna 1255 Genova perusti siirtokunnan Krimin niemimaalle Caffaan, tämän jälkeen Genova perusti Soldaian, Chercon ja Cembalon siirtokunnat. Vuonna 1275 Bysantti antoi Khios- ja Samos-saaret Genovalle. Vuosien 1316–1332 aikana Genova perusti siirtokuntia Mustanmeren rannalle La Tanaan ja Samsuniin. Vuonna 1355 Genova sai Lesbos-saaren. 

1300-luvun lopussa perustettiin Samastri Mustallemerelle ja Genova sai Kyproksen. Tuolloin Genova hallitsi neljännestä Bysantin pääkaupungista Konstantinopolista ja hallitsi Trebizondin keisarikunnan pääkaupunkia. Genovan tasavalta menetti suurimman osan alueistaan 1400-luvulla Osmanien valtakunnalle.

Katso myös
Genovan siirtokunnat

Aiheesta muualla

Genovan historia
Italian entiset valtiot ja valtiomuodostelmat
Seulonnan keskeiset artikkelit
Katuna

Katuna on kaupunki  Ugandan läntisen hallintoalueen Kabalen piirikunnassa. Kaupunki sijaitsee Ugandan lounaisosassa, Ruandan rajalla, noin 28 kilometriä noin 50 000 asukkaan Kabalesta etelään. 

Katuna on Ugandan tärkein rajakaupunki Ruandan kanssa ja sen läpi kulkee suuri osa maiden välisestä tuonnista ja viennistä. Ruanda on Ugandan tärkein vientimaa Kenian jälkeen. Kasvavan talouden ja turismin ansiosta asutukseltaan hajanainen Katuna on kasvanut nopeasti. Vuonna 2014 kaupungin väkiluku oli 10 049. EU on tukenut esimerkiksi elokuussa 2015 avatun rajakauppapaikan perustamista kaupungin alueelle.

Ruandan puoleisen rajakaupungin nimi on Gatuna (tai Katuna). Myös Katunan nimi paikalliskielellä on Gatuna.

Lähteet

Aiheesta muualla
Robert Muhereza: Katuna: The town that flourished from smuggling (Daily Monitor, 1.6.2012)  (monitor.co.ug)
Katuna  (digplanet.com)

 Ugandan kaupungit
Jussiivi

Jussiivi on suomen kieliopin nimitys verbin 3. persoonan ja passiivin imperatiivimuodoille. Jussiivi ilmaisee velvoitetta, sallimista tai myönnytystä. Jussiivin tunnus on yksikössä -koon ~ -köön ja monikossa -koot ~ -kööt.

Toisin kuin 2. persoonan imperatiivi, jussiivi saa yleensä subjektin. Jussiivilause ei välttämättä ala verbillä kuten varsinaiset 2. persoonan imperatiivilauseet, vaan sekä subjekti että objekti voivat olla sekä ennen verbiä että sen jälkeen. Objekti on samassa sijassa kuin subjektillisessa väitelauseessakin. Jussiivi on puheessa harvinainen, ja sen yksikkö- ja monikkomuotojen käytössä esiintyy kirjoituksessakin horjuvuutta. Yksikön sijasta käytetään toisinaan t-päätteistä muotoa, johon sisältyy tunteenomaista lisäsävyä: Olihan se vähän harhaanjohtava otsikko, mutta olkoot, menihän se vissiin hyvään tarkoitukseen. Jotkut jussiivimuodot ovat kiteytyneet huudahduksiksi tai päivittelyiksi, kuten Eläköön!, hyi olkoon ja varjelkoon.

Jussiivi on tavallinen säädöskielessä: Tätä kaikki asianomaiset noudattakoot. Puhumista tarkoittavan verbin passiivimuotoinen jussiivi on puolestaan kirjoittajan keino esittää ikään kuin itselleen suunnattu kehotus kertoa tai selittää: -- sanottakoon vielä kerran: --. Usein jussiivilla on konsessiivinen, asiaintilaan mukautumista ilmaiseva merkitys: Tärkeintä on pätevyys; olkoon viranhaltija mies tai nainen.

Jussiivi-nimitys esiintyy myös ainakin suomen lähisukukielissä virossa sekä liivissä. Jussiivia käytetään myös heprean ja arabian kieliopeissa.

Lähteet

Tapaluokat
Sexy and I Know It

”Sexy and I Know It” on yhdysvaltalaisen elektro hop -yhtye LMFAOn kolmas single albumilta Sorry for Party Rocking. Kappale julkaistiin singlenä 16. syyskuuta 2011. Kappaleen kirjoittivat Stefan Kendal Gordy, Jamahl Listenbee, Erin Beck, G.M. Robertson ja Kenneth Oliver. Tuottamisesta vastasi Party Rock. ”Sexy and I Know It” -kappaleesta tuli yhtyeen toinen Billboard Hot 100 -listalla ykkössijan saavuttanut kappale. Lähes kaikissa julkaisumaissa kappale ylsi kymmenen parhaan joukkoon kansallisilla listoilla.

Musiikkivideo 

Kappaleen musiikkivideo kuvattiin Venicessä, Los Angelesissa. Video sai ensiesityksensä LMFAOn VEVO-kanavalla 16. syyskuuta 2011. Musiikkivideon viimeinen kohtaus on tarkoitettu kunnianosoituksena Michael Jacksonin ”Thriller”-kappaleen musiikkivideolle. 31. joulukuuta 2011 video poistettiin YouTubesta, sillä video sisälsi YouTuben sääntöjä rikkovaa nudismia tai seksuaalista sisältöä. Video kuitenkin palautettiin jo seuraavana päivänä takaisin palveluun, mutta ikärajoitettuna.

Kappalelistat 

 Digitaalinen lataus
 ”Sexy and I Know It” (Audiobot Remix) – 5:55
 ”Sexy and I Know It” (Mord Fustang) – 5:19
 ”Sexy and I Know It” (Tomba and Borgore Remix) – 3:41
 ”Sexy and I Know It” (LA Riots Remix) – 5:40
 ”Sexy and I Know It” (DallasK Remix) – 5:40
 ”Sexy and I Know It” (Fuego's Moombahton Remix) – 3:51
 ”Sexy and I Know It” (MADEin82 Remix) – 6:01

 CD-single
 ”Sexy and I Know It” (Album Version) – 3:19
 ”Sexy and I Know It” (Mord Fustang) – 5:21

Kokoonpano 

Laulu – LMFAO
Tuottaja – Party Rock
Sanoitus – Stefan Kendal Gordy, Jamahl Listenbee, Erin Beck, G.M. Robertson, Kenneth Oliver
Levy-yhtiö – Interscope

Aiheesta muualla 

Kappaleen musiikkivideo YouTubessa

LMFAO:n kappaleet
Vuoden 2011 kappaleet
American Pie (kappale)

”American Pie” on yhdysvaltalaisen folkrock -artisti Don McLeanin kappale vuodelta 1971. Kappale julkaistiin singlenä marraskuussa 1971 ja se nousi ykköseksi muun muassa Yhdysvalloissa, Kanadassa ja Uudessa-Seelannissa. Kappaleen sanoituksessa säkeellä ”The Day the Music Died” viitataan vuoden 1959 lento-onnettomuuteen, jossa kuolivat Buddy Holly, Ritchie Valens ja The Big Bopper. ”American Pietä” pidetään McLeanin päätyönä. 

”American Pie” nauhoitettiin 26. toukokuuta 1971. Alkuperäinen versio kestää 8 minuuttia ja 33 sekuntia, ja se on pisin Yhdysvaltain singlelistan ensimmäiselle sijalle noussut kappale. Kappaleesta on tehty myöhemmin lukuisia cover-versioita. Madonnan versio kappaleesta oli vuoden 2000 hittejä.

Don McLean kirjoitti kappaleen Cold Springissä, New Yorkissa ja Philadelphiassa, Pennsylvaniassa. McLean on yleensä välttänyt vastaamasta suoriin, sanoitusta koskeviin kysymyksiin. Kappaleen sanat sisältävät lukuisia viittauksia yhdysvaltalaiseen sodanjälkeiseen populaarikulttuuriin sekä yhteiskunnallisiin ilmiöihin ja sanoja on pyritty tulkitsemaan eri tavoin laulun ilmestymisestä asti.

Listasijoitukset

Cover-versioita

Madonna 

Madonna nauhoitti kappaleesta cover-version marraskuussa 1999. Cover-versiota käytettiin The Next Best Thing -elokuvan soundtrackilla vuonna 2000. Kappale julkaistiin myös singlenä. Yhdistyneessä kuningaskunnassa ”American Pie” myi Madonnan versiona 385 000 kappaletta. Madonna sisällytti kappaleen myöhemmin myös studioalbumilleen Music.

Madonnan versio on huomattavasti alkuperäistä lyhyempi.  Se sisältää ainoastaan alun ensimmäisestä säkeistöstä sekä säkeistöt kaksi ja kuusi kokonaisuudessaan. Philipp Stölzl ohjasi kappaleelle kuvatun musiikkivideon.

Vuonna 2011 amerikkalaisen Rolling Stone - musiikkilehden lukijat äänestivät Madonnan version American Piesta yhdeksi kaikkien aikojen huonoimmista cover-kappaleista .

Hector

Suomeksi kappaleen on sanoittanut ja levyttänyt vuonna 1972 Hector nimellä "Suomi-neito". Alkujaan singlenä julkaistu kappale sisältyy muiden muassa kokoelmiin Lumi teki enkelin eteiseen ja Hectobox.

Lähteet

Aiheesta muualla 

 Don McLeanin viralliset kotisivut
 Kappaleen merkityksiä
 Perusteellinen analyysi kappaleen merkityksestä ja historiasta

Don McLeanin kappaleet
Vuoden 1971 kappaleet
Madonnan kappaleet
Lurra

Lurra Editions suomalainen kustantamo, joka on perustettu 1999. Se julkaisee kotimaista ja ulkomaista kaunokirjallisuutta, runoutta, filosofiaa, tietokirjoja ja taidekirjallisuutta paitsi suomeksi, myös muilla kielillä.

Kustantamoa on sanottu "pieneksi sivistyneeksi kustantamoksi". Se toimii Salon Kiskosta käsin.

Lähteet

Suomalaiset kirjankustantamot
Melisa Aslı Pamuk

Melisa Aslı Pamuk (s. 14. huhtikuuta 1991) on hollantilais-turkkilainen missi. Hän voitti Miss Turkki -kilpailun 2. kesäkuuta 2011 ja sai kruununsa edeltäjältään Gizem Memiçiltä. Hän on opiskellut psykologiaa Amsterdamin yliopistossa. Hän aloitti mallintyöt 14-vuotiaana ja sai vuonna 2009 Turkin paras malli -kilpailussa "lupaavimman" tittelin. Hän puhuu sujuvasti turkkia, englantia, hollantia ja saksaa sekä jonkin verran ranskaa. Hän on 176-senttinen.

Pamuk kilpaili Miss Universum 2011 -kilpailussa. Hän on tehnyt töitä myös näyttelijänä.

Turkkilaiset mallit
Alankomaalaiset mallit
Missit
Vuonna 1991 syntyneet
Elävät henkilöt
Ragnhild Haga

Ragnhild Haga (s. 12. helmikuuta 1991 Nannestad, Norja) on norjalainen maastohiihdon olympiavoittaja. Hän edustaa seuratasolla Åsen IL -seuraa.

Arvokilpailut 
Nuorten MM-kilpailuissa Otepäässä 2011 Haga voitti kultaa viiden kilometrin vapaan hiihtotavan kilpailussa ja saavutti pronssia perinteisen hiihtotavan sprintissä. Kymmenen kilometrin yhdistelmäkilpailussa hän oli yhdeksäs. Viestissä Haga oli mukana Norjan kultaa voittaneessa joukkueessa. Alle 23-vuotiaiden MM-kilpailuissa Haga voitti Liberecissä 2013 kultaa vapaan hiihtotavan 10 kilometrillä sekä 15 kilometrin yhdistelmäkilpailussa, ja Val di Fiemmessä 2014 hän saavutti hopeaa 15 kilometrin yhdistelmäkilpailussa.

Ensimmäisissä aikuisten arvokilpailuissaan Falunin MM-kilpailuissa 2015 Haga sijoittui vapaan hiihtotavan 10 kilometrillä 29:nneksi. Lahden MM-kilpailuissa 2017 hän oli 30 kilometrin vapaan hiihtotavan yhteislähtökilpailussa neljäs. Pyeongchangin olympialaisissa 2018 Haga voitti kultaa vapaan hiihtotavan 10 kilometrillä sekä viestissä kolmannen osuuden hiihtäjänä. Lisäksi hän sijoittui perinteisen hiihtotavan 30 kilometrin yhteislähtökilpailussa 12:nneksi ja 15 kilometrin yhdistelmäkilpailussa 15:nneksi. Seefeldin MM-kilpailuissa 2019 hän oli 30 kilometrin vapaan hiihtotavan yhteislähtökilpailussa kymmenes. Oberstdorfin MM-kilpailuissa 2021 hän sijoittui vapaan hiihtotavan 10 kilometrillä seitsemänneksi.

Maailmancup 	
Ensimmäisen maailmancup-kisansa Haga hiihti Oslossa 30 kilometrin yhteislähtökilpailussa vapaalla hiihtotavalla maaliskuussa 2010. Kisan lopputuloksissa hän sijoittui sijalle 47. Maailmancupin pisteille Haga hiihti ensimmäisen kerran Drammenin 10 kilometrin perinteisen hiihtotavan kilpailussa 19. helmikuuta 2011 oltuaan 24:s. Joulukuussa 2014 Haga sijoittui kuudenneksi Lillehammerin 3 päivän kiertueella saavuttaen samalla ensimmäisen top 10 -sijoituksensa maailmancupissa. Hän oli kiertueen osakilpailuissa parhaimmillaan viides 5 kilometrin vapaan hiihtotavan kilpailussa. Tammikuussa 2015 Haga sijoittui neljänneksi Tour de Skin kokonaiskilpailussa. Hän oli kaudella 2014–2015 viides sekä maailmancupin kokonaiskilpailussa että normaalimatkojen cupissa.

Haga sijoittui kuudenneksi Tour de Skillä 2016. Kaudella 2017–2018 Haga sijoittui kolmanneksi Kuusamon Nordic Opening -kiertueella. Se oli hänen ensimmäinen palkintosijansa maailmancupissa. Hän oli nopein kiertueen päättäneen 10 kilometrin vapaan hiihtotavan takaa-ajokilpailun osuusajoissa. Viikkoa myöhemmin hän sijoittui kolmanneksi Lillehammerin 15 kilometrin yhdistelmäkilpailussa. Hän sijoittui joulukuussa 2017 vielä toiseksi Davosin ja Toblachin 10 kilometrin vapaan hiihtotavan kilpailuissa. Myöhemmin samalla kaudella hän oli kolmas vapaan hiihtotavan yhteislähtökilpailuissa Seefeldin 10 kilometrilä ja Oslon 30 kilometrillä. Maailmancupin kokonaiskilpailussa hän sijoittui yhdeksänneksi.

Lähteet 

Norjalaiset maastohiihtäjät
Vuonna 1991 syntyneet
Elävät henkilöt
Norjalaiset olympiavoittajat
Vuoden historiateos

Vuoden historiateos on  Historian Ystäväin Liiton vuodesta 1973 vuosittain palkitsema teos, joka on ”erittäin ansiokkaasti edistänyt historiallisen tietämyksen laajenemista ja syvenemistä suomalaisen yleisön keskuudessa”.

Vuodesta 2003 alkaen Vuoden historiateos on julkistettu  Suomalaisilla historiapäivillä.

Palkitut

Lähde (1973–2015)

Lähteet

Suomalaiset kirjallisuuspalkinnot
Kunniamaininnat
FC Kouvola

FC Kouvola on vuonna 1991 perustettu suomalainen jalkapalloseura Kouvolasta.

FC Kouvolan miesten edustusjoukkue pelasi parhaimmillaan Suomen kolmanneksi korkeimmalla sarjatasolla Kakkosessa kaudella 1999. Seuran toiminta päättyi keväällä 2001, jolloin se ja salibandyseura Kymen Salibandy siirtyivät perinteikkään Susien alaisuuteen. Yhdistymishetkellä FC Kouvolalla oli 12 joukkuetta ja noin 150 jäsentä. Muun muassa Tuomas Aho pelasi seurassa juniorina.

FC Kouvola liittyi Palloliiton Kaakkois-Suomen piirin jäseneksi uudelleen vuonna 2010. Pelikentille seura palasi kaudeksi 2012, kun Susien kakkosjoukkueen Kolmosen sarjapaikka siirrettiin sille. Seura osallistuu sarjaan nimellä Kouvola Akatemia.

Lähteet

Aiheesta muualla 

 Kouvola Akatemia Susien sivustolla

Kouvola, FC
Kouvola, FC
Kouvola, FC
Jelena Drapeko

Jelena Grigorjevna Drapeko (; s. 29. syyskuuta 1948 Uralsk, Neuvostoliitto, nyk. Kazakstan) on venäläinen näyttelijä ja poliitikko. Hän on 1970-luvulta lähtien tehnyt esiintymisiä elokuvissa, kuten Ja ilta oli rauhaisa (1972), ja lisäksi esiintynyt televisiossa. Hän oli Valtakunnan duuman jäsenenä vuosina 2003–2007.

Aiheesta muualla 
 

Venäläiset näyttelijät
Venäläiset poliitikot
Vuonna 1948 syntyneet
Elävät henkilöt
Selimin moskeija

Selimin moskeija () on Osmanien aikainen moskeija Edirnessä, Turkissa. Rakennustyöt aloitettiin sulttaani Selim II:n käskystä vuonna 1569. Moskeijan arkkitehtina toimi Mimar Sinan. Moskeija valmistui vuonna 1575.

Historia 
Sulttaani Selim II:n sanotaan nähneen unen, jossa Muhammad kertoi hänelle, mihin hänen tulisi moskeija rakentaa.
Rakennustyöt annettiin arkkitehti Mimar Sinanin johtoon. Hän ryhtyi keräämään tarvittavia rakennustarvikkeita rakennustyömaalle. Sinan antoi perustuksien vahvistua kahdeksan vuotta, ennen varsinaisen rakennustyön alkamista.  Moskeija otettiin käyttöön 14. marraskuuta 1575, kolme kuukautta Selim II:n kuoleman jälkeen.

Vuonna 1584 yksi Mekan puoleisista minareeteista romahti salaman iskettyä siihen. Se saatiin korjattua vuonna 1614.

Vuonna 1913 ensimmäisen Balkanin sodan piirityksen aikana moskeija sai osuman bulgarialaisen tykistön keskityksestä. Moskeija kärsi vain pieniä vahinkoja tykistötulesta. 
Vuosina 1982–1995 moskeija koristi Turkin liiran 10 000 liiran seteliä.  Vuonna 2011 se lisättiin Unescon maailmanperintöluetteloon ympäröivine rakennelmineen.

Arkkitehtuuri 

Moskeijan arkkitehtuuria pidetään yhtenä islamilaisen maailman merkittävimmistä saavutuksista. Sinan suunnitteli moskeijan siten, että sen mihrab on nähtävissä joka nurkasta.

Kupoli 
Moskeijan kupoli on Turkin suurimpia 31,25 metrin halkaisijallaan. Korkeutta kupolilla on 43,25 metriä. 2 000 tonnia painava kupoli lepää kuuden metrin etäisyydellä olevien pylväiden varassa.

Minareetit 
Moskeijaa ympäröi neljä minareettia joiden korkeus on 83 metriä. Ne sijaitsevat täsmälleen yhtä kaukana moskejan kupolin keskuskohdasta. Jokaisessa minareetissa on kolme parveketta, kunnioituksen osoituksena Selim II:lle, sillä hän oli kahdestoista sulttaani. Minareettien perustus ulottuu 22,73 metrin syvyyteen. Koillis- ja kaakkoiskulmissa sijaitsevissa minareeteissa on molemmissa kolme portaikkoa. Jokainen portaikko vie ylimmälle parvekkeelle.

Sisäpiha 
Sisäpihaan johtaa kolme sisäänkäyntiä. Sisäpihaa ympäröi 18 pientä kupolia. Sisäpihan keskellä on lähde, missä muslimit voivat peseytyä.

Lähteet

Aiheesta muualla 

 Kaikki Selimin moskeijasta. (englanniksi)
 Zeynep Ahunbay: Selimyr Mosque and its social complex. Taustoitus suurmoskeijasta. Esimerkiksi arkkitehdista kertoo kappale III: Architect Sinan and his works. (PDF)  (tedaproject.gov.tr)
 Kuvia Selimin moskeijasta.
 Moskeijan arkkitehtuuri.
 130 kuvaa moskeijasta.
 Kuvia webshots.com sivulta.

Unescon maailmanperintökohteet Turkissa
Turkin moskeijat
Edirne
Duke Worne

Duke Worne (14. joulukuuta 1888 Philadelphia, Pennsylvania – 13. lokakuuta 1933 Los Angeles, Kalifornia) oli yhdysvaltalainen mykkäelokuvien ohjaaja ja näyttelijä. Hän ohjasi 74 elokuvaa vuosina 1919–1931 ja esiintyi lisäksi 27:ssä elokuvassa vuosina 1914–1928.

Elokuvia 
 The Black Box (1915)
 Just Jim (1915)
 The Tornado (1917)
 The Trail of Hate (1917)
 The Scrapper (1917)
 The Mystery Ship (1917)
 The Craving (1918)
 The Trail of the Octopus (1919)
 The Screaming Shadow (1920)
 The Blue Fox (1921)
 Nan of the North (1922)
 The Eagle's Talons (1923)
 The Devil's Chaplain (1929)
 Anne Against the World (1929)

Aiheesta muualla 
 

Yhdysvaltalaiset mykkäelokuvien näyttelijät
Yhdysvaltalaiset elokuvaohjaajat
Vuonna 1888 syntyneet
Vuonna 1933 kuolleet
Temppelipuut

Temppelipuut eli plumeriat (Plumeria) on kasvisuku oleanterikasvien heimossa. Siihen kuuluu 19 lajia puita, jotka ovat kotoisin Amerikan mantereen keskiosasta. Temppelipuita viljellään laajasti koristekasveina lämpimillä alueilla.

Temppelipuulajeja 
 valkotemppelipuu (Plumeria alba)
 Plumeria filifolia
 Plumeria inodora
 Plumeria magna
 Plumeria mariaelenae
 bahamantemppelipuu (Plumeria obtusa)
 Plumeria pudica
 rusotemppelipuu (Plumeria rubra)
 Plumeria subsessilis

Lähteet

Aiheesta muualla 
 Suomen Lajitietokeskus: Temppelipuut – Plumeria

Oleanterikasvit
Università Cattolica del Sacro Cuore

Università Cattolica del Sacro Cuore on italialainen vuonna 1921 perustettu katolinen yksityisyliopisto, jossa toimii neljätoista tiedekuntaa. Milanon lisäksi sillä on toimipisteitä Bresciassa, Piacenzassa, Cremonassa, Roomassa ja Campobassossa. "Pyhän sydämen yliopisto" lukeutuu maailman suurimpiin katolisiin yliopistoihin. Siellä ovat opiskelleet muun muassa poliitikko Oscar Luigi Scalfaro ja kardinaali Angelo Scola.

Tiedekunnat 
UCSC:n toiminta jakaantuu 14 laitoksen kesken.

 Maatalousopin tiedekunta, Piacenza - Cremona (perustettu 1951)
 Humanistinen ja filosofinen tiedekunta (1923)
 Pankki-, rahoitus- ja vakuutusryhmittymien tieteiden tiedekunta (1990)
 Taloustieteiden tiedekunta (1947)
 Taloustieteiden tiedekunta, Piacenza - Cremona (1990)
 Kasvatustieteiden tiedekunta (1936)
 Oikeustieteellinen tiedekunta (1923)
 Oikeustieteellinen tiedekunta, Piacenza - Cremona (1995)
 Matematiikan, fysiikan ja luonnontieteiden tiedekunta, Brescia (1968)
 Lääketieteen ja kirurgian tiedekunta Rooma (1958)
 Kielten ja ulkomaisen kirjallisuuden tiedekunta (1968)
 Valtiotieteiden tiedekunta (1926)
 Psykologian tiedekunta (1999)
 Sosiologian tiedekunta (2001)

Aiheesta muualla 

Cattolica kotisivut 

Italian yliopistot
Milano
Katoliset yliopistot
Sotakirjeenvaihtajan rakkaus

Sotakirjeenvaihtajan rakkaus (engl. Another Time, Another Place) on vuonna 1958 julkaistu melodraamaelokuva. Elokuvan pääosia esittävät Lana Turner, Barry Sullivan, Raymond Burr, Glynis Johns, Sean Connery, Terence Longdon, Sid James, Martin Stephens, Doris Hare, John Le Mesurier, Cameron Hall ja Robin Bailey. Elokuvan on ohjannut Lewis Allen. Elokuvan kuvausten aikana Englannissa Connery kohtasi gangsteri Johnny Stompanaton, joka aseella uhaten käski Connerya jättämään hänen silloisen tyttöystävänsä Lanan rauhaan, mutta Connery nappasi aseen Stompanaton kädestä ja väänsi hänen ranteensa sijoiltaan, jolloin Stompanato pakeni.

Lähteet

Aiheesta muualla 
 
 

Brittiläiset draamaelokuvat
Vuoden 1958 brittiläiset elokuvat
Brittiläiset mustavalkoelokuvat
Kellokatkero

Kellokatkero (Gentiana pneumonanthe) on matalakasvuinen tummansinikukkainen kielikatkeroiden (Gentiana) sukuun kuuluva ruohokasvi. Sen vanha suomenkielinen nimi on keuhkokatkero.

Ulkonäkö ja koko 
Kellokatkero on monivuotinen ja kasvaa 10–30 senttimetriä korkeaksi. Sen lehdet ovat 1,5–4 cm pitkät, muodoltaan tasasoukat ja laidoilta alaskiertyneet. Kukkia on varren latvassa yhdestä muutamaan. Kellokatkeron kukan verhiön kärkiliuskat ovat pitkät ja suipot. Tummansininen teriö on 2,5–4 cm pitkä. Kukat muistuttavat hieman toisen katkerolajin tunturikatkeron (Gentiana nivalis) kukkia.

Kellokatkero Suomessa 
Suomessa kellokatkero ei kasva luonnonvaraisena lukuun ottamatta joitain yli sata vuotta vanhoja satunnaishavaintoja. Aiemmin se on kuitenkin kuulunut Suomen luonnonkasvistoon, sillä sitä esiintyy Laatokan Karjalassa ja Karjalankannaksella.

Lähteet

Aiheesta muualla 
 Kasviatlas: Kellokatkero (Gentiana pneumonanthe) Suomessa.

Katkerot (suku)
Keltasormustinkukka

Keltasormustinkukka (Digitalis grandiflora) on sormustinkukkien sukuun kuuluva keltakukkainen ruohokasvi, jota viljellään koristeena. Se kasvaa alkuperäisenä Keski- ja Etelä-Euroopassa.

Ulkonäkö ja koko 
Keltasormustinkukka kasvaa 40–120 senttimetriä korkeaksi. Sen lehdet ovat epäsäännöllisesti sahalaitaiset. Lehdet ovat päältä karvattomat ja alta jäykkäkarvaiset. Keltasormustinkukan kukat ovat keltaiset ja kasvavat terttuna varren latvassa. Kukkien teriö on muodoltaan sormustinmainen, 3–4,5 cm pitkä ja ruskeatäpläinen.

Suvun muiden jäsenten tapaan keltasormustinkukka on hyvin myrkyllinen sisältämiensä glykosidien, digitoksiinin (C41H64O13) ja digitaliinin (C36H56O14) vuoksi.

Lähteet

Aiheesta muualla 
 Kasviatlas: Keltasormustinkukka (Digitalis grandiflora) Suomessa.
 LuontoPortti: Keltasormustinkukka (Digitalis grandiflora)
 Puutarha.net: Keltasormustinkukka (Digitalis grandiflora)
 Den virtuella floran: Gul fingerborgsblomma (Digitalis grandiflora) 
 ITIS: Digitalis grandiflora 
 United States Department of Agriculture (USDA): Digitalis grandiflora 

Sormustinkukat
Myrkylliset kasvit
Gospelboarders

Gospelboarders - Kristityt Lumilautailijat ry (GB) on vuonna 1994 perustettu kristityllä arvopohjalla toimiva lumilautaseura ja yhdistys.  Toiminnan pääpaino on leireissä, joita järjestetään ympärivuotisesti Suomessa ja ulkomailla. Leirien ohella Gospelboarders toimii lumi- ja extremelajien asiantuntija- ja palveluorganisaationa seurakuntien, järjestöjen ja muiden kristillisten toimijoiden tukemiseksi. Lumilautailun lisäksi lajivalikoimaan kuuluvat esimerkiksi rullalautailu, longboarding, wakeboarding, purjelautailu, leijalautailu, laskettelu, pyöräily sekä motocross. Gospelboarders on Suomen Lumilautaliiton jäsenseura ja jäsenmäärältään Suomen merkittävimpiä lumilautaseuroja.

Aiheesta muualla 
 Gospelboardersin viralliset sivut
 Gospelboardersin virallinen Facebook-ryhmä
Opinnäytetyö Gospelboarders ry:stä

Videoita
Gospelboarders Vimeo-kanava

Kirjallisuutta
Seurat syynissä, Gospelboarders. Slammer-lumilautailun erikoislehti 2/2010, s.68-69

Suomalaiset urheiluseurat
Lumilautailu
Vuonna 1994 perustetut urheiluseurat
Turkinpähkinäpensas

Turkinpähkinäpensas (Corylus colurna) on puulaji pähkinäpensaiden suvussa. Se on kotoisin Kaakkois-Euroopasta. Laji menestyy Suomessakin viljeltynä aivan lounaisosassa.

Turkinpähkinäpensas kasvaa suureksi järeä- ja yksirunkoiseksi puuksi ja tulee jopa 25 metriä korkeaksi. Sen latvus on muodoltaan kartiomainen. Euroopanpähkinäpensaaseen verrattuna turkinpähkinän lehdet ovat suuremmat ja sen hedelmän eli hasselpähkinän suojus on pidempi ja kapealiuskainen.

Lähteet 

Pähkinäpensaat
Luigi Agazio

Luigi Agazio (19. syyskuuta 1807 – 1. helmikuuta 1887) oli italialainen roomalaiskatolinen piispa. Hänet nimitettiin Triventon hiippakunnan piispaksi 23. kesäkuuta 1854 ja vihittiin piispaksi 30. kesäkuuta. Hänet asetettiin virkaansa 27. elokuuta. Hän osallistui Vatikaanin ensimmäiseen kirkolliskokoukseen ja kuoli 79-vuotiaana helmikuussa 1887.

Lähteet 

Italialaiset piispat
Katoliset piispat
Vuonna 1807 syntyneet
Vuonna 1887 kuolleet
TV Off

TV OFF on Helsingissä vuonna 2007 perustettu elektronista popmusiikkia soittava yhtye. Yhtyeen muodostavat Sara Marjoniemi ja Markku Mäkelä.

TV OFFin esikoisalbumi Music Machine julkaistiin toukokuussa 2010. Vuoden 2011 marraskuussa yhtye toimi lämppärinä yhdysvaltalaiselle alternative rock -yhtye 30 Seconds To Marsille Latviassa, Liettuassa ja Valko-Venäjällä .

Jäsenet 

 Sara Marjoniemi (laulu)
 Markku Mäkelä (kosketinsoittimet, kitara)

Diskografia

Albumit

Singlet ja EP:t 

 Music Machine EP (Suomi, 2010)
 Boogieman EP (Iso-Britannia, 2009)

Lähteet

Aiheesta muualla 

 Yhtyeen viralliset kotisivut
 
 YLE Areena: Live Yleisradion M1-studiossa 28.1.2010 

Suomalaiset elektronisen musiikin yhtyeet
Suomalaiset popyhtyeet
A Tonic for the Troops

A Tonic for the Troops on irlantilaisen The Boomtown Rats -yhtyeen toinen, vuonna 1978 julkaistu studioalbumi. Sen on tuottanut Robert John ”Mutt” Lange ja levy-yhtiö on Ensign Records.

Äänityksestä on huolehtinut Steven Douglas Brown. Albumi on äänitetty Hollannissa Relight-studioilla.

Kappaleet 

Kappaleiden tekoon ovat osallistuneet The Boomtown Rats -yhtyeen laulaja ja johtohahmo Bob Geldof, basisti Pete Briquette, rumpali Simon Crowe ja kosketinsoittaja Johnny Fingers.

 A-puoli

 Like Clockwork (Geldof / Briquette / Crowe)
 Blind Date (Geldof)
 (I Never Loved) Eva Braun (Geldof)
 Living in an Island (Geldof)
 Don't Believe What You Read (Geldof)

 B-puoli

 She's So Modern (Geldof / Fingers)
 Me and Howard Hughes (Geldof)
 Can't Stop (Geldof)
 (Watch Out for) The Normal People (Geldof)
 Rat Trap (Geldof)

Laulujen musiikkikustantaja on Sewer Fire Hits / Zomba. Sanat on painettu LP-levyn suojakuoreen. Siinä on myös valokuvia yhtyeen kuudesta jäsenestä. Albumin otsikko mainitaan kappaleessa "She’s So Modern".

Tuotantotiedot 

 Tuottaja: Robert John ("Mutt", "Arrjay") Lange
 Insinöörit: Steven Douglas ("Stuff") Brown ja Tim Friese-Greene
 Äänityspaikka: Relight-studiot, Hollanti
 Kansitaide: Hothouse
 Maalaus: Chuck-Loyola, Hothouse
 Kansikuvat ja henkilökuvat: Fin Costello
 Valokuvat: Chalkie Davies, Fachtna O’Kelly

Arviot 

Erään arvostelun mukaan hyvän esikoisalbumin ja Suomen-vierailun yhteydessä pidetyn konsertin jälkeen tämä levy kuulostaa yllättävältä. Levy tuntuu ylituotetulta ja mahtipontiselta. Ylen määrin käytetyt ja luonnottomat taustalauluosuudet tuovat arvioijan mieleen Queen-yhtyeen ja muutoin muistumia on Sparksilta, Steve Milleriltä ja jopa Emerson, Lake & Palmerilta. Yhtye on kehittynyt musiikillisesti ja se soittaa hyvin ja tarkasti, välillä kuitenkin ponnettomasti. Bob Geldofin sävellykset ovat monipuolisia, jopa loistavia, ja sanoituksissa on terävyyttä. Hänen laulutavastaan on hiottu pois raakuutta. Levy on arvioijan mielestä hyvä puutteineenkin.

Singlet 

Albumilta on julkaistu single She’s So Modern / "Lying Again" (Ensign ENY 13). Tyyliltään nimikappale muistuttaa arvioijan mielestä yhtyeen esikoissingleä Looking After No. 1. Sanoitus on "lällätystä" ja Bob Geldof on alkanut muistuttaa Bryan Ferrya. Tanssittava nimikappale on taidokasta "huipputason energiarockia" ja single kokonaisuudessaan "hyvää käyttörockia".

Muut albumilta julkaistut singlet ovat Like Clockwork ja Rat Trap.

Lähteet 

 The Boomtown Rats LP A Tonic for the Troops (Ensign Records ENVY 3) 1978

Viitteet 

Vuoden 1978 albumit
Brittiläiset uuden aallon albumit